ଡାଇଭର୍ଟିକୁଲୋସିସ

ଡାଇଭର୍ଟିକୁଲୋସିସ (ଇଂରାଜୀ ଭାଷାରେ  Diverticulosis) ରୋଗରେ କୋଲୋନରେ ଅନେକ ପାଉଚ୍ (ଡାଇଭର୍ଟିକୁଲା) ବା ଛୋଟ ଛୋଟ ଥଳି ରହିଥାଏ । ଏଥିରେ କୌଣସି ଲକ୍ଷଣ ପ୍ରାୟ ଦେଖାଯାଏ ନାହିଁ; ତଥାପି ବେଳେବେଳେ ଫୁଲିବା, ଅନ୍ତନଳୀରେ ପରିବର୍ତ୍ତନ କିମ୍ବା ପେଟ କ୍ରାମ୍ପ ହୋଇପାରେ ।  ଏହା ଡାଇଭର୍ଟିକୁଲାଇଟିସ୍,  ଡାଇଭର୍ଟିକୁଲାର ରକ୍ତସ୍ରାବ, ଡାଇଭର୍ଟିକୁଲା ସହିତ ଜଡିତ ସେଗମେଣ୍ଟାଲ୍ କୋଲାଇଟିସ୍ କିମ୍ବା ଲକ୍ଷଣହୀନ ଅଜଣା ଡାଇଭର୍ଟିକୁଲାର ରୋଗ ଭଳି ଡାଇଭର୍ଟିକୁଲାର ରୋଗ ସହିତ ଜଡିତ ହୋଇପାରେ । 

ଏହି ରୋଗର କାରଣ ଅସ୍ପଷ୍ଟ; ଯଦିଓ ଏହା ଜେନେଟିକ୍ସ ଏବଂ ଜୀବନଶୈଳୀ ସହିତ ଜଡିତ ହୋଇପାରେ । ଅନ୍ତର୍ନିହିତ କାର୍ଯ୍ୟବିଧିରେ କୋଲୋନର ଦୁର୍ବଳ ମାଂସପେଶୀ ସ୍ତର ମଧ୍ୟରେ ମ୍ୟୁକୋସା ଏବଂ ସବମ୍ୟୁକୋସା ଠେଲି ହୋଇଯାଏ । ପାଶ୍ଚାତ୍ୟ ଦେଶଗୁଡ଼ିକରେ କୋଲନର ବାମ ପାର୍ଶ୍ୱ  ଅଧିକ ପ୍ରଭାବିତ ହୁଏ ଓ  ଏସିଆରେ ଡାହାଣ ପାର୍ଶ୍ୱ ଅଧିକ ପ୍ରଭାବିତ ହୁଏ, ଜାତି ନିର୍ବିଶେଷରେ ।   ରୋଗ ନିର୍ଣ୍ଣୟ ପ୍ରାୟତଃ ନିୟମିତ କୋଲୋନୋସ୍କୋପି ସମୟରେ କିମ୍ବା ସିଟି ସ୍କାନ ସମୟରେ ଏକ ଆକସ୍ମିକ ସନ୍ଧାନ ଭାବରେ ଏହି ରୋଗ ନିର୍ଣ୍ଣୟ ହୋଇଯାଏ ।

ଅଧିକ ଫାଇବର ଥିବା ଖାଦ୍ୟ ଏବଂ ଲାଲ ମାଂସ କମ୍ ଥିବା ଖାଦ୍ୟ, ବ୍ୟାୟାମ ଏବଂ ଧୂମପାନ ନ କରିବା ଦ୍ଵାରା ଜଟିଳତାର ଆଶଙ୍କା ହ୍ରାସ ପାଏ ।  ଏକ ସାଧାରଣ ଭୁଲ ଧାରଣା ବିପରୀତ ବାଦାମ ଏବଂ ମଞ୍ଜି ଖାଇବା ମଧ୍ୟ ସହାୟକ ହୁଏ ।   ପ୍ରଭାବିତ ଲୋକଙ୍କ ମଧ୍ୟରୁ କେବଳ ୧୦ ରୁ ୧୫% ଲୋକଙ୍କଠାରେ ଲକ୍ଷଣ ଦେଖାଯାଏ ।   ଲକ୍ଷଣ ପାଇଁ ଅନ୍ୟାନ୍ୟ ବିପଦ କାରକଗୁଡ଼ିକ ମଧ୍ୟରେ ନନଷ୍ଟେରଏଡାଲ ଆଣ୍ଟି-ଇନଫ୍ଲାମେଟୋରୀ ଔଷଧ, ଓପିଓଏଡ୍ସ, ମଧୁମେହ ଏବଂ ସ୍ଥୂଳକାୟତା ଅନ୍ତର୍ଭୁକ୍ତ। 

ପାଶ୍ଚାତ୍ୟ ଦେଶଗୁଡ଼ିକରେ ଡାଇଭର୍ଟିକୁଲୋସିସ୍ ଏକ ସାଧାରଣ ରୋଗ; କାନାଡ଼ା ଏବଂ ଯୁକ୍ତରାଷ୍ଟ୍ରରେ ୬୦ ବର୍ଷରୁ ଅଧିକ ବୟସର ଲୋକଙ୍କ ମଧ୍ୟରୁ ପ୍ରାୟ ୫୦% ଲୋକ ଏହି ରୋଗରେ ଆକ୍ରାନ୍ତ । ଏହି ଅଞ୍ଚଳଗୁଡ଼ିକରେ ଏହା ୪୦ ବର୍ଷ ବୟସ ପୂର୍ବରୁ ଅସାଧାରଣ, ଯଦିଓ ସେହି ବୟସ ପରେ ବୃଦ୍ଧି ପାଏ । ୫୦ ବର୍ଷ ବୟସ ପୂର୍ବରୁ ପୁରୁଷମାନେ ଅଧିକ ଆକ୍ରାନ୍ତ ହୁଅନ୍ତି ଓ ୫୦ ବର୍ଷ ପରେ ମହିଳାମାନେ ଅଧିକ ଆକ୍ରାନ୍ତ ହୁଅନ୍ତି । ଆଫ୍ରିକାରେ ଐତିହାସିକ ଭାବରେ ଏହି ରୋଗ ହାର କମ୍ ରହିଛି;  ଏହାର କାରଣ ଅସ୍ପଷ୍ଟ ରହିଛି କିନ୍ତୁ ଅନ୍ୟାନ୍ୟ କାରଣ ମଧ୍ୟରେ ଖାଦ୍ୟ ଫାଇବର ମଧ୍ୟ ସାମିଲ ହୋଇପାରେ । 

 ଆଧାର 

Category:ଚିକିତ୍ସା ବିଜ୍ଞାନ
Category:Translated from MDWiki